Nickts-Affär

Als **Nickts-Affär** gëtt eng Affär bezeechent, déi 2002 un d'Dagesliicht koum an an där et ëm e Finanzbedruch bannent der deemoleger Lëtzebuerger Gewerkschaft vun de Bréifdréier FSFL (Fédération syndicaliste des facteurs et des travailleurs des P&T Luxembourg) geet, wou ronn 560 Millioune Lëtzebuerger Frang (≈ 13,88 Milliounen Euro) verontreit goufen. Se sollt sech méi spéit als ee vun de gréisste Bedruchsfäll nom Zweete Weltkrich zu Lëtzebuerg erausstellen.

Eng ronn 500 Bréifdréier haten – iwwer hir Gewerkschaft FSFL – privat Suen an e sougenannten „Fond de placement“ bei der Spuerkeess abezuelt, fir esou e besseren Zënssaz um Spuerkonto ze kréien. De Jos Nickts, genannt „Bubu“, war vun 1986 bis ugangs 2002 de President vun der Gewerkschaft an och deen, dee sech eenzeg an eleng ëm d'Gestioun vun de Placementer bekëmmert huet. Deen huet awer mat de Sue spekuléiert a sech selwer fir privat Zwecker zerwéiert.

Den éischte Geriichtsprozess war am Januar 2006 an am Laf vum Verfaren huet de Parquet dem Gewerkschaftler ë.&nbsp;a. virgeworf, d'Sue fir säin extravagante Liewensstil benotzt ze hunn a sech z.&nbsp;B. eng Finca op Mallorca, däitsch Luxuslimousinnen oder eng Yacht kaaft ze hunn. 2007 gouf den Ugekloten an zweeter Instanz vum Appellsgeriicht zu enger Prisongsstrof vu sechs Joer verurteelt, dovun der zwee op Sursis. Déi zwou Persounen, déi matugeklot waren, dem Jos Nickts seng Fra an en Employé vun der Spuerkeess, kruten allebéid eng Strof op Sursis.

## Recht op Vergiessen?
2017 huet de fréiere President vun der FSFL viru Geriicht géint RTL-UFA geklot, well déi am Joer 2017 en Documentaire iwwer d'Affär ausgestraalt haten an de Jos Nickts doran eng Verletzung vu senger Privatsphär gesinn huet. Hie wollt erreechen, datt säi ganze Vir- an Familljennumm souwéi seng Foto net méi am Zesummenhang mat der sougenannter „Nickts-Affär“ genannt däerf ginn. D'Appellsgeriicht (Dezember 2024) gradewéi d'Cassatiounsgeriicht (2025) hunn dem Plaignant Recht ginn an RTL däerf deemno den Numm an d'Foto vum fréieren FSFL-President net méi nennen.

Well d'Urteel an engem Geriichtsprozess ëmmer just déi Partei betrëfft, déi ugeklot war, zielt de Verbuet (bis elo) just fir RTL-UFA.

Beim Wuert vum Joer 2025 koum d'Wuert *Nickts-Affär* op déi 4. Plaz. Well RTL den Numm net méi nennen däerf, steet op RTL *N*-Affär*, resp. ass *ickts* geschwäerzt mat dëser Erklärung: „Aus juristesche Grënn hu mer den Numm vum fréiere Gewerkschaftler “N” ofgekierzt, souwuel hei am Text, wéi och am Original-Communiqué.“ D'Wort huet déi 4. Plaz esou kommentéiert, datt dëse Begrëff mat Froe ronderëm d'Pressefräiheet an d'Recht op Vergiessen verknëppt wier an doduerch eng nei Brisanz kritt hätt.

## Kuckt och
* Caritas-Affär
* Bréifdréieschgewerkschaft

## Literatur
* Jos Nickts, *Ich, alleiniger Sündenbock*, Éditions Revue, ISBN 978-2-919999-40-8

## Um Spaweck
* Petz Lahure, ''Bubu zahlt nicht mehr…'' Revue, 20.01.2002
* Claude Wolf, *[https://viewer.eluxemburgensia.lu/ark:70795/zs218skgwm/pages/20/articles/DIVL388?search=F%C3%A9d%C3%A9ration+syndicaliste+des+facteurs+luxembourgeois Die großen Affären – Unlautere Machenschaften]*, Revue, 24.12.2002
* Affaire J.&nbsp;N.: 500 Affer an e Milliouneschued, rtlplay, 2017
* Pit Scholtes, *[https://www.reporter.lu/luxemburg-pressefreiheit-rtl-vor-gericht-eine-affaere-zum-vergessen/ RTL vor Gericht - Eine Affäre zum Vergessen]*, reporter.lu, 14.01.2025
* Volker Bingenheimer, Leitartikel *[https://www.wort.lu/luxemburg/es-gibt-kein-recht-auf-vergessen/34844984.html Es gibt kein Recht auf Vergessen]*, wort.lu [€] (19.1.2025); Luxemburger Wort, (20.1.2025) S.2
* Presserot warnt no Geriichtsurteel virun Zensur, rtl.lu, 27.01.2025
* La justice interdit aux journalistes de dire la vérité, Conseil de presse, 27.01.2025
* Arrêt de la Cour de cassation du 27 novembre 2025 dans une affaire concernant la liberté d’expression, justice.public.lu, 27.11.2025
* Das Recht auf Vergessen schützt den Täter, nicht die Opfer, wort.lu, 28.11.2025